
Gala ziņojums par siltumizolācijas materiālu “ISOVER” rūpnīcas jaunbūves ieceres publisko apspriešanu Ogres novadā. 

Būvniecības ierosinātājs- SIA “SAINT  – GOBAIN celtniecības  produkti”

Būves nosaukums - Siltumizolācijas materiālu ISOVER rūpnīca, ar plānoto ražošanas apjomu – 50 000 tonnu gadā. 

Būves atrašanās vieta - Ikšķiles novada lauku teritorijā, pie novada robežas ar Ogres pilsētu. 

Zemes īpašnieki: 

“Galēni”, “Jaunslankaiņi” un “Lielozoli” - Ikšķiles novada dome;

“Mazslankaiņi” un “Slankaiņi” - SIA “ SAINT – GOBAIN celtniecības produkti”.
2007. gada 20. novembrī Ogres novada domes būvvalde pieņēma lēmumu (sēdes protokols Nr. 44, 2.1. §) par “SAINT – GOBAIN” siltumizolācijas materiālu ISOVER rūpnīcas jaunbūves Ikšķilē, Ikšķiles nov., Ogres raj., būvniecības ieceres materiālu nodošanu publiskai apspriešanai no 27.11.2007. līdz 25.12.2007. 

Par publiskās apspriešanas uzsākšanu tika ievietots paziņojums laikrakstā “Ogrēnietis" Nr.23., kā arī Ogres novada domes mājas lapā. 

Ar publiskās apspriešanas materiāliem bija iespējams iepazīties Ogres novada domes ēkā Ogrē, Brīvības ielā 48, katru darbadienu no 8.00 līdz 17.00.

Komentārus un viedokļus varēja izteikt iesniedzot iesniegumu Ogres novada domes būvvaldē, kā arī izmantojot e-pastu. 

Publiskās apspriešanas laikā 06.12.2007.Ogres novada domes zālē notika būvniecības ieceres prezentācija, uz kuru bija ieradušies 2 iedzīvotāju pārstāvji, 2 būvuzņēmēju pārstāvji, kā arī būvniecības ierosinātāja pārstāvji. Tāpat sanāksmē piedalījās 3 būvvaldes darbinieki, 2 VVD Lielrīgas reģionālās vides pārvaldes pārstāvji, Ogres novada domes vides speciālists, kā arī laikraksta “Ogres ziņas” korespondente. 

Sanāksmes laikā tika skarti jautājumi 

· par plānoto meža zemes transformāciju;

· ražotnes ūdensapgādi un kanalizāciju;

· kaitīgo vielu klātbūtni ražošanas procesā;

· autoceļu un dzelzceļu izmantošanu;

· uzņēmuma iespējamo dalību Ogres pilsētas transporta infrastruktūras attīstībā un pilnveidošanā.

Atbildes uz jautājumiem tika saņemtas (skat. pievienoto protokolu). 

Būvniecības ieceres publiskās apspriešanas laikā tika saņemti 1218 iesniegumi, tai skaitā 47 ar atbalstu plānotajai iecerei un 1171 ar noraidošu attieksmi. 

Tai skaitā 116 iesniegumi saņemti no iedzīvotājiem, kuri nav Ogres novada iedzīvotāji.

Iedzīvotāji, kuri atbalsta ieceri, kā motivāciju ir minējuši jaunu darbavietu radīšanu, nacionālā ienākuma pieaugumu, reģiona ekonomisko attīstību, esošās infrastruktūras attīstību, sakārtotu vidi, perspektīvo ražotāju ar augstu starptautisko reputāciju.

Atbalstu iecerei ir izteikusi sabiedriskā organizācija “Ogres Forums”, ar noteikumu, ka:

· rūpnīca nerada ne mazāko ekoloģisko kaitējumu;

· netiek izcirsti meži;

· rūpnīcas funkcionēšana nerada transporta problēmas.

Būvniecības ieceri atbalsta Valsts aģentūra “LATVIJAS INVESTĪCIJU UN ATTĪSTĪBAS AĢENTŪRA”, kā arī pozitīvu vērtējumu publiskās apspriešanas laikā Ikšķiles novada teritorijā ir izteikuši 25 iedzīvotāji (tai skaitā 13 no Ogres).

Analizējot 1171 ieceri noraidošus iesniegumus, kā galvenie argumenti minēti:

· iespējamais apkārtējās vides piesārņojums - nav veikts ietekmes uz vidi novērtējums;

· veselībai kaitīgo vielu klātbūtne ražošanas procesā;

· Ogres kā kūrortpilsētas statusa zaudēšana;

· ražotnes atrašanās tuvu dzīvojamajām pilsētas teritorijām;

· iedzīvotāju nekustamā īpašuma vērtības samazināšanās ražotnes tuvumā;

· norvēģu rūpnīcas Akmeņu ielā Ogrē negatīvais piemērs attiecībā uz gaisa kvalitāti(smakām);

· esošo transporta struktūru papildus noslogošana (ielas, autoceļš A-6, dzelzceļš);

· esošo mežu izciršana rūpnīcas teritorijā;

· nodokļi saistībā ar ražotni – Ikšķiles novadam. 

502 iesniegumos iecere noraidīta bez konkrēta pamatojuma 

Būvvalde, izvērtējusi esošo situāciju saistībā ar būvniecības ieceri uzskatīja par nepieciešamu sasaukt Starpresoru komisijas sēdi, lai atbildīgo valsts un pašvaldības iestāžu darbinieki izvērtētu ieceres atbilstību Ogres novada teritoriālajam plānojumam, tehniskās iespējas nodrošināt ražotni ar nepieciešamajām inženierkomunikācijām kā arī prognozētu iespējamos riska faktorus attiecībā uz iedzīvotāju drošību un veselību. 

Starpresoru komisija notika 2008. gada 8. janvārī. Komisijas dalībnieki izteica viedokli, ka ražotnes tehniskās problēmas tiks definētas izsniedzot tehniskos noteikumus projektēšanai, un ka tās ir atrisināmas. 

Attiecībā uz Doles ielas rekonstrukciju VAS “Latvijas valsts ceļi” Centra reģiona Ogres nodaļas vadītājs R. Baumanis norādīja uz nepieciešamību veikt satiksmes plūsmu modelēšanu. 

Lai iepazītos ar ISOVER esošām ražotnēm ES teritorijā SIA “SAINT – GOBAIN celtniecības produkti” uzaicināja Ogres novada domes pārstāvjus P. Zilbertu un U. Apini, Ikšķiles novada domes pārstāvjus kopā ar plašsaziņas līdzekļu pārstāvjiem un Doles ielas iedzīvotāju pārstāvi apmeklēt ISOVER rūpnīcas Somijas pilsētās Hivinkā (HYVINKAA) un Forsā (FORSSA). 

Rūpnīcu apmeklējums notika 2008. gada 16. janvārī.


ISOVER ražotne Forsā atrodas kopš 1971. gada, pilsētas iedzīvotāju skaits – 25 000, ražošanas apjoms 30 000 tonnu gadā. Iedzīvotāju savrupmāju apbūve atrodas tiešā rūpnīcas tuvumā un turpina paplašināties un labiekārtoties. Tuvākajā apkārtnē atrodas daudzdzīvokļu nami un skola. 

Ražotne Hivinkā  atrodas pilsētas rūpnieciskajā zonā un darbojas kopš 1982. 

gada . Ražošanas apjoms 50 000 tonnas  gadā. 


Tiekoties ar rūpnīcas vadību un pašvaldības pārstāvjiem tika uzsvērta ražotņu atbilstība Eiropas Savienības normatīviem attiecībā gan uz produkcijas kvalitāti, gan apkārtējās vides aizsardzību. Ražotnēs liela vērība pievērsta darba aizsardzībai. 

Forsas pilsētā plašsaziņas līdzekļu pārstāvji tikās ar vietējiem iedzīvotājiem tiešā rūpnīcas tuvumā. 

Publiskās apspriešanas rezultātu kopsavilkums 

1. Daļa Ogres novada iedzīvotāju - 644 ir pauduši savu negatīvo attieksmi un noraida būvniecības ieceri, to argumentējot.

2. Plānotajai ražotnei tuvumā atrodošos ēku Doles ielā 2, Ogrē  un Doles ielā 2A, Ikšķiles novadā iedzīvotāji (deklarēto iedzīvotāju skaits abās mājas 77) noraida būvniecības ieceri – pamatojot ar iespējamo dzīves apstākļu pasliktināšanos, smagā transporta plūsmu gar ēkām, nekustamā īpašuma vērtības iespējamo mazināšanos, gaisa piesārņojumu, mežu izciršanu. 

3. Bez argumentācijas būvniecības ieceri noraida 502 iedzīvotāji.

4. Atbalstu būvniecības iecerei izteikuši 47 iedzīvotāji.

5. Biedrība “Vides aizsardzības klubs” (VAK) 19.12.2007. vēstulē Nr. 1.-10.4/848 vērš uzmanību uz nepieciešamību veikt “Ietekmes uz vidi novērtējumu”, lai nepieļautu iecerētās ražotnes negatīvo ietekmi. 

Esošās situācijas novērtējums Ogres novada teritorijā saistībā ar būvniecības ieceri.

Plānotā siltumizolācijas rūpnīca ISOVER izvietojas pie Ogres pilsētas ZR robežas ar plānoto pieslēgumu Ogres pilsētas maģistrālās nozīmes ielai – Doles ielai. 

Plānotās iebrauktuves rūpnīcas teritorijas tuvumā atrodas divas daudzdzīvokļu mājas, tai skaitā 2 stāvu ēka ar 4 dzīvokļiem Doles ielā 2, Ogrē.

Daudzdzīvokļu ēku attālums līdz ražošanas un noliktavu ēkām –400 m. Plānotās rūpnīcas tuvumā atrodas sekojoši objekti:

· Augstsprieguma apakšstacija “Ogre” ;

· SIA “Rodex PRO” ražotne;

· SIA “AURORA BALTIKA” ražotne;

· Naftas produktu noliktava.

Esošā Doles iela šobrīd ir tehniski sliktā stāvoklī, segums pilsētas teritorijā – asfaltbetons, aiz pilsētas robežas – šķembu segums sliktā tehniskajā stāvoklī. Doles ielu šobrīd izmanto Doles ielas iedzīvotāji un visi pārējie uzņēmumi, kas atrodas šajā teritorijā “J-3” (Jaukta darījumu iestāžu un ražošanas teritorija). 

Valdošais vēju virziens – DR.

Teritorijas iespējamā attīstība

Plānā siltumizolācijas materiālu ražotnes novietne atbilst Ikšķiles novada un Ogres novada apstiprinātajiem teritoriāliem  plānojumiem. 

Starpresoru komisijas viedoklis pozitīvs attiecībā uz iecerētās ražotnes apgādi ar nepieciešamajām inženierkomunikācijām. 

Pieļaujama ražotnes izbūve Ikšķiles novada teritorijā pie nosacījumiem:

1. Būvniecības iecerei likumdošanā noteiktajā kārtībā veicama “Ietekmes uz vidi novērtēšana”.

2. Pozitīva atzinuma gadījumā Ogres pilsētas teritorijā veicama Doles ielas rekonstrukcija par būvniecības ierosinātāja SIA “SAINT – GOBAIN celtniecības produkti” līdzekļiem. 

Doles ielas rekonstrukcija veicinās pieguļošo teritoriju attīstību un sakārtošanu. 

Atbildīgā persona par publisko apspriešanu 

Ogres novada domes būvvaldes arhitekts 



P. Zilberts

